Mødet er åbnet. Jeg håber, at medlemmerne kan finde deres pladser. Jeg vil gerne byde alle, både genvalgte og nyvalgte, velkommen, sige tillykke med valget og tak for indsatsen i folkestyrets tjeneste. Også tak til dem, der stillede op, men ikke blev valgt, og de utallige andre, som har brugt tid og kræfter i folkestyrets tjeneste frem mod valget den 18. juni; de er folkestyrets kernetropper. »Vi træder sammen i dag, fordi det skal vi ifølge grundlovens § 35 stk. 1, hvor det hedder: Nyvalgt Folketing træder sammen kl. 12 den tolvte søgnedag efter valgdagen, dersom kongen ikke har indkaldt det til møde forinden.« I medfør af grundlovens § 36 siger forretningsordenens §1, hvad vi så skal gøre, og jeg citerer: »I Folketingets første møde efter nyvalg vælges under forsæde af aldersformanden en midlertidig formand til at lede Tingets forhandlinger, indtil den almindelige prøvelse af valgene har fundet sted.« Aldersformanden, det er ikke den ældste, men den, der har siddet længst i Tinget. Det er altså derfor, jeg leder dette møde.
Til midlertidig formand har samtlige grupper indstillet mig. Så hvis ingen begærer afstemning, vil jeg betragte denne indstilling som vedtaget. Den er vedtaget.
Jeg takker for valget til midlertidig formand og byder alle velkommen til arbejdet her i Tinget.
Der foreligger indstilling fra grupperne om navnene på disse 21 medlemmer. Dem vil man kunne finde på Folketingets hjemmeside og www.folketingstidende.dk (jf. nedenfor). 1. Bent Bøgsted (DF) 2. Hans Kristian Skibby (DF) 3. Peter Skaarup (DF) 4. Martin Henriksen (DF) 5. Karin Nødgaard (DF) 6. Peter Juel Jensen (V) 7. Anni Matthiesen (V) 8. Michael Aastrup Jensen (V) 9. Kristian Pihl Lorentzen (V) 10. Leif Mikkelsen (LA) 11. Brian Mikkelsen (KF) 12. Benny Engelbrecht (S) 13. Bjarne Laustsen (S) 14. Christine Antorini (S) 15. Jan Johansen (S) 16. Karen J. Klint (S) 17. Lennart Damsbo-Andersen (S) 18. Pernille Skipper (EL) 19. René Gade (ALT) 20. Martin Lidegaard (RV) 21. Jonas Dahl (SF) Til dette valg er anmeldt to valggrupper: en gruppe på 90 medlemmer (Dansk Folkeparti, Venstre, Liberal Alliance og Det Konservative Folkeparti); en gruppe på 89 medlemmer (Socialdemokraterne, Enhedslisten, Alternativet, Det Radikale Venstre, Socialistisk Folkeparti, Inuit Ataqatigiit, Siumut, Tjóðveldi og Javnaðarflokkurin)]. Til slut kan jeg meddele, at fra social- og indenrigsministeren har jeg modtaget materiale i anledning af det afholdte folketingsvalg. Det vil blive tilsendt det netop nedsatte Udvalg til Prøvelse af Valgene.
Dermed er der så ikke mere at foretage i dette møde. Jeg er ikke sikker på, at alle møder bliver så korte i det nye Folketing. Folketingets næste møde afholdes i morgen, fredag den 3. juli 2015, kl. 11.00. Og der bliver møde igen kl. 12.00. Jeg henviser til den dagsorden, der fremgår af Folketingets hjemmeside.